**РЕПУБЛИКА СРПСКА**

**ВЛАДА**

**НАЦРТ**

**ЗАКОН**

**О ОБИЉЕЖАВАЊУ ДАНА ЖАЛОСТИ**

**Бања Лука, мај 2025. године**

**Нацрт**

**ЗАКОН**

**О ОБИЉЕЖАВАЊУ ДАНА ЖАЛОСТИ**

Предмет закона

Члан 1.

Овим законом уређује се начин обиљежавања дана жалости на територији Републике Српске, обавезе републичких органа управе и републичких управних организација, јединица локалне самоуправе, јавних установа и јавних предузећа, организација којима је законом повјерено вршење послова управе као управних овлашћења (у даљем тексту: органи и организације), обавезе других правних и физичких лица, као и санкције за непоштовање утврђених обавеза у погледу обиљежавања дана жалости.

Проглашење дана жалости

Члан 2.

(1) Дан жалости се проглашава послије нарочито тешке несреће која за посљедицу има смрт, рањавање или тешко оштећење здравља већег броја људи или у случају смрти високог државног функционера.

(2) Дан жалости може се прогласити и у случају смрти личности која је имала високе заслуге за Републику Српску, као и поводом неког трагичног догађаја.

(3) Одлуку о проглашењу и трајању дана жалости доноси Влада Републике Српске (у даљем тексту: Влада).

(4) Одлуком о проглашењу и трајању дана жалости може се образовати одбор за организовано обиљежавање дана жалости.

Сходна примјена

Члан 3.

Одредбе овог закона које се односе на начин обиљежавања дана жалости сходно се примењују и када јединице локалне самоуправе прогласе дан жалости.

Трајање дана жалости

Члан 4.

(1) Дан жалости траје онолико дуго колико се одреди Одлуком о проглашењу и трајању дана жалости, али не може трајати дуже од три дана.

(2) Уколико Одлуком није другачије одређено, дан жалости почиње у 00.00 часова дана који је одређен као дан жалости, а завршава се у 24.00 часа посљедњег дана жалости.

Начин обиљежавања дана жалости

Члан 5.

Дан жалости се обиљежава на сљедећи начин:

1. спуштањем заставе на пола копља,
2. одавањем поште минутом ћутања,
3. медијским информисањем и сјећањем,
4. обиљежавањем дана жалости у васпитно-образовним установама,
5. обиљежавањем дана жалости у установама културе,
6. обиљежавањем дана жалости на спортским манифестацијама,
7. забраном извођења или емитовања народне и забавне музике, односно програма забавног карактера.

Спуштање заставе на пола копља

Члан 6.

Органи и организације, као и друга правна лица која истичу заставу, дужна су да у вријеме дана жалости заставу Републике Српске спусте на пола јарбола, односно на пола копља, уз одговарајуће освjетљење ноћу.

Одавање поште минутом ћутања

Члан 7.

Послодавци су дужни да на дан жалости омогуће запосленима да у исто вријеме, минутом ћутања, одају пошту настрадалим људима у несрећи због које је дан жалости проглашен.

Медијско информисање и сјећање

Члан 8.

(1) Радиодифузне организације за информисање јавности на територији Републике Српске, дужне су да у својим програмима, укључујући и емисије намијењене иностранству, на дан проглашења дана жалости:

1) емитују одлуку о проглашењу дана жалости и о програму његовог обиљежавања коју доноси надлежни орган Републике Српске или тијело које он одреди,

2) обавијесте јавност о скуповима сјећања које поводом дана жалости организују надлежни органи Републике Српске или тијела која она одреде,

3) умјесто хумористичких, забавних, фолклорних и других емисија са забавном и народном музиком, емитују музику и емисије прикладне дану жалости,

4) ускладе детаљну програмску шему у вријеме дана жалости.

(2) Новинско-издавачке организације које издају дневне новине дужне су да на дан жалости своје листове одштампају у црно-бијелој техници, наводећи на првој страни одлуку о проглашењу дана жалости.

Обиљежавање дана жалости у васпитно-образовним установама

Члан 9.

У васпитно-образовним установама дан жалости обиљежава се минутом ћутања на првом часу наставе, а програм наставе музичког образовања прилагођава се дану жалости.

Обиљежавање дана жалости у установама културе

Члан 10.

Установе културе (музеји, позоришта, архиви, биоскопи, центри за културу и остале установе, као и субјекти који реализују културно-умјетничке програме) обавезне су да своје програме прилагоде дану жалости.

Обиљежавање дана жалости на спортским манифестацијама

Члан 11.

(1) Дан жалости у спортским халама, на стадионима и игралиштима обиљежава се спуштањем на пола јарбола или на пола копља заставе Републике Српске и застава спортских клубова, а ако је ријеч о спортским сусретима међународног значаја онда и спуштањем застава међународних спортских организација на пола јарбола или на пола копља.

(2) Прије почетка спортске манифестације, судија звиждуком пиштаљке означава почетак и завршетак одавања поште минутом ћутања и прикладних порука којима се одаје пошта настрадалим у несрећи због које је проглашен дан жалости.

(3) Играчи, резервни играчи, тренери, судије и сви остали учесници спортске манифестације, као и присутни гледаоци (осим лица са проблемима у покретљивости), дужни су да при одавању поште минутом ћутања устану и да достојанствено обиљеже одавање поште настрадалима у несрећи.

Забрана извођења или емитовања народне и забавне музике, односно програма забавног карактера

Члан 12.

За вријеме дана жалости правним лицима која се баве угоститељском, туристичком и сличном дјелатношћу забрањено је емитовање народне и забавне музике, односно одржавање програма забавног карактера на јавним мјестима.

Проглашење дана жалости од јединица локалне самоуправе

Члан 13.

(1) Јединице локалне самоуправе могу прогласити дан жалости на својој територији поводом неког трагичног догађаја од локалног значаја.

(2) Одлуком о проглашењу дана жалости могу се према овом закону прописати обавезе за органе, организације и службе чији су оснивачи јединице локалне самоуправе.

Надзор над примјеном закона

Члан 14.

Надзор над спровођењем овог закона врши:

1) министарство надлежно за област унутрашњих послова, кад је ријеч о органима и организацијама, јавним установама и јавним предузећима чији је оснивач Република, органима јединица локалне самоуправе, као и другим правним и физичким лицима, изузев чл. 8, 9. и 10. овог закона,

2) министарство надлежно за област културе, кад је ријеч о правним лицима из члана 10. овог закона,

3) министарство надлежно за област саобраћаја и веза, за субјекте из члана 8. овог закона,

4) министарство надлежно за област просвјете, кад је ријеч о правним лицима из члана 9. овог закона.

Покретање прекршајног поступка

Члан 15.

Када орган надлежан за надзор над спровођењем овог закона утврди да се органи и организације из члана 1. овог закона не придржавају утврђених обавеза у обиљежавању дана жалости, наложиће отклањање уочених недостатака и покренуће прекршајни поступак.

Прекршајне одредбе

Члан 16.

(1) Новчаном казном од 800 КМ до 3.000 КМ казниће се за прекршај:

1) правно лице које на дан жалости не истакне заставу Републике Српске на пола јарбола, односно на пола копља, уз одговарајуће осветљење ноћу (члан 6),

2) правно лице које не омогући запосленима да минутом ћутања одају пошту настрадалима (члан 7),

3) радиодифузна организација за информисање јавности која се не придржава одредаба члана 8. став 1. овог закона,

4) новинско-издавачка организација, ако се не придржава одредаба члана 8. став 2. овог закона,

5) васпитно-образовна установа, ако не обиљежи дан жалости (члан 9),

6) установе културе, ако не прилагоде свој програм дану жалости (члан 10),

7) спортска организација која организује спортску манифестацију, ако се не придржава одредаба члана 11. овог закона,

8) правна лица који се баве угоститељском, туристичком и сличном дјелатношћу, ако се не придржавају одредбе члана 12. овог закона.

(2) Новчаном казном од 80 КМ до 300 КМ казниће се одговорно лице у правном лицу за прекршај из става 1. овог члана.

(3) Новчаном казном од 80 КМ до 300 КМ казниће се одговорно лице у органу и организацији, јединици локалне самоуправе за прекршај из става 1. т. 1) и 2) овог члана.

(4) Новчаном казном од 80 КМ до 800 КМ казниће се предузетник за прекршај из става 1. т. 2) и 8) овог члана.

(5) Новчаном казном од 30 КМ до 150 КМ, казниће се за прекршај физичко лице које на јавном мјесту, намјерно повриједи обавезу обиљежавања дана жалости (члан 12).

Ступање на снагу

Члан 17.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ОБИЉЕЖАВАЊУ ДАНА ЖАЛОСТИ**

**I УСТАВНИ ОСНОВ**

Уставни основ за доношење Закона о обиљежавању дана жалости садржан је у Амандману XXXII став 1. т. 10) и 18) на члан 68. Устава Републике Српске, према којима Република уређује и обезбјеђује организацију, надлежности и рад државних органа и друге односе од интереса за Републику у складу са Уставом, као и у члану 70. став 1. тачка 2) Устава, према којем Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.02-020-1384/25 од 30. априла 2025. године, уставни основ за доношење овог закона садржан је у Амандману XXXII став 1. т. 10) и 18) на члан 68. Устава Републике Српске, према којем Република уређује и обезбјеђује организацију, надлежности и рад државних органа и друге односе од интереса за Републику, у складу са Уставом и у члану 70. став 1. тачка 2) Устава, према којем Народна скупштина доноси законе, друге прописе и опште акте.

Овим законом уређујe се начин обиљежавања дана жалости на територији Републике Српске, проглашење и трајање дана жалости, начин обиљежавања дана жалости, те надзор над примјеном закона и прекршајне одредбе.

Обрађивач Закона је у складу са чланом 41. став 1. тачка 5) Правила за израду закона и других прописа Републике Српске („Службени гласник Републике Српске“, број 24/14) образложио разлоге за доношење. Обрађивач наводи да је разлог за доношење овог закона садржан у потреби стварања правног и институционалног оквира, који ће омогућити да дан жалости буде обиљежен на начин који одговара друштвеним и моралним вредностима у Републици Српској.

У складу са Смјерницама за консултације у изради прописа и других општих аката („Службени гласник Републике Српске“, број 86/22), обрађивач Закона је објавио текст закона на интернет страници Министарства са роком од 15 дана ради достављања примједаба и сугестија. На предложени текст Нацрта закона није било примједаба и сугестија заинтересоване јавности.

Републички секретаријат за законодавство је у складу са својим надлежностима у поступку консултација са обрађивачем дао примједбе и сугестије, које су се односиле на усаглашавање одредаба овог закона са терминологијом из других закона у вези са уједначавањем терминологије назива органа јединице локалне самоуправе, републичких органа управе, назива васпитних установа, те досљедно кориштење уједначене терминологије кроз текст Закона, на начин нормирања одредаба унутар садржинских одредаба које се односе на сходну примјену закона, распоне прекршајних одредаба у складу са Законом о прекршајима Републике Српске, као и на потребу прибављања мишљења надлежних институција, јер је материја која се уређује овим законом од значаја за те институције. Обрађивач је наведено уважио и уградио у текст Закона.

Имајући у виду да постоји уставни основ за доношење овог закона, да је Закон усаглашен са правним системом Републике Српске и Правилима за израду закона и других прописа Републике Српске, мишљење је Републичког секретаријата за законодавство да се Нацрт закона о обиљежавању дана жалости може упутити у даљу процедуру.

**III УСКЛAЂEНOСT СA ПРАВНИМ ПОРЕТКОМ EВРOПСКE УНИJE**

Према Мишљењу Министарства за европске интеграције и међународну сарадњу, број: 17.03-020-1382/25 од 25. априла 2025. године о усклађености Нацрта закона о обиљежавању дана жалости, са правном тековином Европске уније и праксом и стандардима Савјета Европе, а након увида у acquis Европске уније и одредаба Нацрта Закона о обиљежавању дана жалости, утврђено је да исти не садржи обавезујуће секундарне изворе права релевантне за материју достављеног прописа. Због тога се потврђује оцјена „Непримјењиво“, означена у Изјави о усклађености.

**IV РАЗЛОЗИ ЗА ДОНОШЕЊЕ ЗАКОНА**

Разлози за доношење овог закона су да се на једнообразан и систематичан начин уреди обиљежавање дана жалости у Републици Српској. Дан жалости је дан којим се обиљежава жалост заједнице поводом неког трагичног случаја, као што је несрећа са већим бројем жртава, која за посљедицу има смрт, рањавање, или тешко оштећење здравља већег броја људи или у случају смрти високог државног функционера, као и у случају смрти личности која је имала високе заслуге за Републику Српску, као и поводом неког трагичног догађаја.

Исто тако, постоји потреба да се пропишу конкретне радње и поступци које су обавезне спроводити институције на дан жалости, као што су: спуштање застава на пола копља, одавање поште минутом ћутања, прилагођавање културних, образовних и спортских манифестације датом тренутку. Такође, потребно је прописати надзор над примјеном Закона, као и санкције за неизвршавање обавеза прописаних овим законом. Дакле, доношење овог закона ће створити правни и институционални оквир који ће омогућити да дан жалости буде обиљежен на начин који одговара друштвеним и моралним вредностима Републике Српске.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. уређује се начин обиљежавања дана жалости на територији Републике Српске, обавезе републичких органа управе и републичких управних организација, јединица локалне самоуправе, јавних установа и јавних предузећа, организација којима је законом повјерено вршење послова управе као управних овлашћења (у даљем тексту: органи и организације), обавезе других правних и физичких лица, као и санкције за непоштовање утврђених обавеза у погледу обиљежавања дана жалости.

Чланом 2. прописује се проглашење дана жалости на начин да се дан жалости проглашава послије нарочито тешке несреће која за посљедицу има смрт, рањавање, или тешко оштећење здравља већег броја људи, или у случају смрти високог државног функционера. Дан жалости може се прогласити и у случају смрти личности која је имала високе заслуге за Републику Српску, као и поводом неког трагичног догађаја, а Одлуку о проглашењу и трајању дана жалости доноси Влада Републике Српске, те да се Одлуком о проглашењу и трајању дана жалости може образовати одбор за организовано обиљежавање дана жалости.

Чланом 3. прописује се сходна примјена закона на начин да се одредбе овог закона које се односе на начин обиљежавања дана жалости сходно се примењују и када јединица локалне самоуправе прогласе дан жалости.

Чланом 4. прописује се трајање дана жалости, на начин да дан жалости траје онолико дуго колико се одреди Одлуком о проглашењу и трајању дана жалости, али не може трајати дуже од три дана. Уколико одлуком није другачије одређено, дан жалости почиње у 00.00 часова дана који је одређен као дан жалости, а завршава се у 24.00 часа посљедњег дана жалости.

Чланом 5. прописује се начин обиљежавања дана жалости, те се дан жалости обиљежава спуштањем заставе на пола копља, одавањем поште минутом ћутања, медијским информисање и сјећањем, обиљежавањем дана жалости у васпитно- образовним установама, обиљежавањем дана жалости у установама културе, обиљежавањем дана жалости на спортским манифестацијама, забраном извођења или емитовања народне и забавне музике, односно програма забавног карактера.

Чланом 6. прописује се спуштање заставе на пола копља, на начин да органи и организације, као и друга правна лица која истичу заставу, дужна су да у вријеме дана жалости заставу Републике Српске спусте на пола јарбола, односно на пола копља, уз одговарајуће освjетљење ноћу.

Чланом 7. прописује се одавање поште минутом ћутања. Послодавци су дужни да на дан жалости омогуће запосленима да у исто вријеме, минутом ћутања, одају пошту настрадалим људима у несрећи због које је дан жалости проглашен.

Чланом 8. прописује се медијско информисање и сјећање. Радиодифузне организације за информисање јавности на територији Републике Српске, дужне су да у својим програмима, укључујући и емисије намијењене иностранству, на дан проглашења дана жалости тако да емитују одлуку о проглашењу дана жалости и о програму његовог обиљежавања коју доноси надлежни орган Републике Српске или тијело које он одреди, обавијесте јавност о скуповима сјећања које поводом дана жалости организују надлежни органи Републике Српске или тијела која она одреде, умјесто хумористичких, забавних, фолклорних и других емисија са забавном и народном музиком, емитују музику и емисије прикладне дану жалости, те да ускладе детаљну програмску шему у вријеме дана жалости. Новинско-издавачке организације које издају дневне новине дужне су да на дан жалости своје листове одштампају у црно-бијелој техници, наводећи на првој страни одлуку о проглашењу дана жалости.

Чланом 9. прописује се обиљежавање дана жалости у васпитно-образовним установама. У васпитно-образовним установама дан жалости обиљежава се минутом ћутања на првом часу наставе, а програм наставе музичког образовања прилагођава се дану жалости.

Чланом 10. прописује се обиљежавање дана жалости у установама културе. Установе културе (музеји, позоришта, архиви, биоскопи, центри за културу и остале установе, као и субјекти који реализују културно-умјетничке програме) обавезне су да своје програме прилагоде дану жалости.

Чланом 11. прописује се обиљежавање дана жалости на спортским манифестацијама. Дан жалости у спортским халама, на стадионима и игралиштима обиљежава се спуштањем на пола јарбола или на пола копља заставе Републике Српске и застава спортских клубова, а ако је ријеч о спортским сусретима међународног значаја онда и спуштањем застава међународних спортских организација на пола јарбола или на пола копља. Прије почетка спортске манифестације, судија звиждуком пиштаљке означава почетак и завршетак одавања поште минутом ћутања, и прикладних порука којима се одаје пошта настрадалим у несрећи због које је проглашен дан жалости. Играчи, резервни играчи, тренери, судије и сви остали учесници спортске манифестације, као и присутни гледаоци (осим лица са проблемима у покретљивости), дужни су да при одавању поште минутом ћутања устану и да достојанствено обиљеже одавање поште настрадалима у несрећи.

Чланом 12. прописује се забрана извођења или емитовања народне или забавне музике, односно програма забавног карактера. За вријеме дана жалости правним лицима који се баве угоститељском, туристичком и сличном дјелатношћу забрањено је емитовање народне и забавне музике, односно одржавање програма забавног карактера на јавним мјестима.

Чланом 13. прописује се начин проглашења дана жалости на подручју јединице локалне самоуправе. Јединице локалне самоуправе могу прогласити дан жалости на својој територији поводом неког трагичног догађаја од локалног значаја. Одлуком о проглашењу дана жалости могу се према овом закону прописати обавезе за органе, организације и службе чији су оснивачи јединице.

Чл. 14. и 15. регулише надзор над примјеном закона, те покретање прекршајног поступка.

Чланом 16. прописују се прекршајне одредбе које прописују прекршаје за непоштовање закона.

Чланом 17. прописује се ступање на снагу.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у спроведени процес методологије кратке процјене утицаја прописа на Нацрт закона о обиљежавању дана жалости Министарство привреде и предузетништва, у Мишљењу број: 18.06-020-1383/25 од 28. априла 2025. године, констатује сљедеће:

Нацрт закона не садржи елементе стратешке природе, већ представља формално-процедурални пропис који не захтјева усклађивање са стратешким документима Републике Српске.

У вези с проблемом који се жели ријешити, обрађивач наводи да предметна област није била регулисана законом, те да је постојала потреба да се пропишу поступци и конкретне радње које су обавезни спроводити републички органи и организације, органи локалне самоуправе, јавне установе и јавна предузећа, организације којима је повјерено вршење послова управе, те друга правна и физичка лица током обиљежавања дана жалости (нпр. спуштање заставе не пола копља, одавање поште минутом ћутања, прилагођавање културних, образовних и спортских манифестација датом тренутку). У сврху спровођења одредби наведеног Нацрта закона прописан је и надзор над примјеном и одговарајуће санкције за неизвршавање прописаних обавеза.

Циљ доношења Нацрта закона је да се на једнообразан и систематичан начин уреди обиљежавање дана жалости и да се омогући обиљежавање истог на начин који одговара друштвеним и моралним вредностима Републике Српске.

Код утврђивања опција за постизање циљева, утврђено је да је регулаторна промјена најбоља опција за рјешавање утврђених проблема и постизање дефинисаног циља.

У вези са утицајем на јавне буџете, обрађивач наводи да за спровођење овог закона нису потребна додатна финансијска средства, али да ће се кроз изрицање прописаних прекршајних санкција прикупити одређена новчана средства која представљају приход буџета Републике Српске. Према наводима обрађивача, утицај Нацрта закона на буџет Републике Српске биће занемарљив имајући у виду висину прописаних новчаних казни и очекивани број изречених прекршајних санкција.

У вези са утицајем на пословање, обрађивач наводи да привредни субјекти који се баве организовањем извођења или емитовања народне и забавне музике, односно одржавањем програма забавног карактера на јавним мјестима, те привредни субјекти из сектора јавног информисања и угоститељства, због обиљежавања дана жалости, могу имати одређена прилагођавања и могуће трошкове који настају као резултат примјене Нацрта закона, с обзиром да се дан жалости проглашава након наступања догађаја и околности које се унапријед нису могле предвидјети (нарочито тешке несреће, смрт високог државног функционера или личности која је имала високе заслуге за републику, као и поводом неког трагичног догађаја). Међутим, обрађивач истиче да су разлози за овај негативан утицај Нацрта закона алтруистички и као такви сматрају се друштвено прихватљивим и оправданим.

Приједлогом закона нису прописане формалности за грађане и пословни сектор.

У вези са социјалним утицајем, утврђено је да Нацрт закона нема утицаја.

У вези са утицајем на животну средину, утврђено је да Нацрт нема утицаја.

У погледу осталих методолошких корака процјене утицаја прописа, утврђено је да су спроведене интерресорне консултације. Обрађивач наводи да ће Нацрт закона бити објављен на интернет страници Министарства управе и локалне самоуправе у циљу добијања коментара и сугестије од заинтересоване јавности.

Када је у питању праћење спровођења прописа, обрађивач истиче да ће се примјена прописаних законских рјешења пратити путем управног надзора од стране министарства надлежног за унутрашње послове, министарства надлежног за област културе, министарства надлежног за област саобраћаја и веза и министарства надлежног за област просвјете, али да нису утврђени показатељи за праћење и вредновање очекиваних резултата.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу са Одлуком о процјени утицаја прописа.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске”, број 123/18) и Смјерницама за консултације у изради прописа и других општих аката („Службени гласник Републике Српске”, број 86/22), обрађивач овог нацрта ће текст Закона, ради консултација, објавити на интернет страници Министарства управе и локалне самоуправе са роком од 15 дана. На предложени текст Нацрта закона, у остављеном року, није било примједаба и сугестија.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна финансијска средства.