**РЕПУБЛИКА СРПСКА**

**ВЛАДА**

**ПРИЈЕДЛОГ**

**ОДЛУКА**

**О ИЗРАДИ ЗОНИНГ ПЛАНА ПОДРУЧЈА ПОСЕБНЕ**

**НАМЈЕНЕ „СЕМБЕРСКЕ АДЕ“, ПО СКРАЋЕНОМ ПОСТУПКУ**

**Бања Лука, јун 2025. године**

**Приједлог**

На основу члана 70. став 1. тачка 3. Уставa Републике Српске, члана 177. став 2. Пословникa Народне скупштине Републике Српске („Службени гласник Републике Српске“, број 66/20), члана 38. став 1, члана 40. став 1. и члана 51. став 2. Закона о уређењу простора и грађењу („Службени гласник Републике Српске“, бр. 40/13, 2/15 – Одлука Уставног суда Републике Српске, 106/15, 3/16, 104/18 – Одлука Уставног суда Републике Српске и 84/19), Народна скупштина Републике Српске на \_\_. сједници одржаној \_\_.\_\_.\_\_\_\_. године, донијела је сљедећу

**ОДЛУКА**

**О ИЗРАДИ ЗОНИНГ ПЛАНА ПОДРУЧЈА ПОСЕБНЕ**

**НАМЈЕНЕ „СЕМБЕРСКЕ АДЕ“, ПО СКРАЋЕНОМ ПОСТУПКУ**

I

Доноси се Одлука о изради Зонинг плана подручја посебне намјене „Семберске аде“, по скраћеном поступку.

II

Зонинг план подручја посебне намјене „Семберске аде“, по скраћеном поступку, доноси се за плански период од десет година, у складу са Законом о уређењу простора и грађењу (у даљем тексту: Закон).

III

1. Зонинг планом подручја посебне намјене „Семберске аде“ (у даљем тексту: План) обухвата се подручје које чини земљиште означено као к. ч. бр. 2548/1, 2560/3, 2561/1, 2561/2, 2561/3, 2567/1 и дио 2989 к. о. Дворови на територији Града Бијељина.
2. Подручје обухваћено Планом је површине око 46 ha.

IV

За израду Плана дефинишу се сљедеће смјернице:

1. План израдити у складу са одредбама Закона, Правилника о начину израде, садржају и формирању докумената просторног уређења („Службени гласник Републике Српске“, број 69/13) (у даљем тексту: Правилник), Закона о заштити природе („Службени гласник Републике Српске“, број 49/24), Закона о заштити животне средине („Службени гласник Републике Српске“, бр. 71/12, 79/15 и 70/20), те другим прописима из посебних области релевантних за планирање и уређење простора (саобраћај, снабдијевање водом и енергијом, телекомуникације, заштита од природних непогода и техничких инцидената, заштита ваздуха, воде, тла, заштита природе, културних добара, пољопривредног и шумског земљишта и других елемената животне средине и друго),
2. приликом израде Плана потребно је бринути о јавном интересу и општим и посебним циљевима просторног развоја,
3. носилац израде Плана обезбјеђује усаглашеност Плана у току његове израде са Измјенама и допунама Просторног плана Републике Српске до 2025. године („Службени гласник Републике Српске“, број 15/15), са документом просторног уређења ширег подручја и са важећим планским документима сусједних подручја,
4. Планом је потребно уредити посебне зоне и режиме заштите на територији у обухвату Плана у складу са међународним стандардима,
5. у функцији спровођења Плана носилац израде треба посебно идентификовати:

* институционални и кадровски оквир за праћење спровођења Плана,
* територијалне и функционалне приоритете,
* обавезе лица која газдују обухваћеним подручјем и јединица локалне самоуправе,
* систем развојних политика – управљање земљиштима, другим ресурсима и изградњом,
* могућности синхронизације развоја и изградње (Република – јединице локалне самоуправе – инвеститори – друга лица),

1. носилац израде Плана доставља Нацрт плана заједно са Извјештајем о стратешкој процјени утицаја на животну средину Министарству за просторно уређење, грађевинарство и екологију (у даљем тексту: Министарство) ради прибављања Мишљења на Извјештај о стратешкој процјени утицаја на животну средину, у складу са чланом 58. Закона о заштити животне средине,
2. за изградњу објеката који могу имати значајан утицај на животну средину, с обзиром на посебну осјетљивост животне средине и посебне мјере заштите подручја примјењују се одредбе чл. 4. и 5. Правилника о пројектима за које се спроводи процјена утицаја на животну средину и критеријумима за одлучивање о потреби спровођења и обиму процјене утицаја на животну средину („Службени гласник Републике Српске“, број 124/12).

V

Садржај Плана прописан је Законом и Правилником.

VI

1. Носилац припреме Плана је Министарство, у складу са Законом.
2. Носилац израде Плана је правно лице овлашћено за израду докумената просторног уређења чији избор врше подносилац иницијативе за доношење Плана, односно инвеститор.
3. Избор носиоца израде Плана врши се у складу са прописима о јавним набавкама.

VII

1) Носилац израде Плана доставља Нацрт плана носиоцу припреме у року утврђеним уговором о изради документа.

2) Нацрт плана даје се на јавни увид у трајању од 15 дана у сједишту Града Бијељина и Народној скупштини Републике Српске.

3) Обавјештавање јавности о мјесту, трајању и начину излагања Нацрта плана на јавни увид објављује се огласом у најмање два средства јавног информисања осам дана прије почетка јавног увида.

4) Оглас из подтачке 3) ове тачке садржи мјесто, датум, почетак и трајање јавног увида у Нацрт плана, мјесто и датум једног или више јавних излагања, мјесто и вријеме пружања појашњења предложених планских рјешења заинтересованим лицима, те рок до када се могу послати приједлози, примједбе и мишљења на Нацрт плана.

5) Нацрт плана, који садржи текстуални и графички дио, даје се на јавни увид у сједишту Града Бијељина и прикупљају се приједлози, примједбе и сугестије заинтересованих лица.

VIII

Носилац израде Плана, по окончању јавног увида, на основу свог става према примједбама, приједлозима и сугестијама на Нацрт плана, утврђује Приједлог плана и доставља га носиоцу припреме.

IX

План доноси Народна скупштина Републике Српске, а Одлука о доношењу Плана објављује се у „Службеном гласнику Републике Српске“, у складу са Законом.

X

Органи и правна лица од којих је у складу са Законом у току израде Плана потребно прибавити мишљење на приједлоге планских рјешења, носиоцу припреме Плана достављају своја мишљења у року од седам дана од дана пријема захтјева.

XI

Уговоре о изради Плана закључују носилац припреме Плана, правно лице овлашћено за израду докумената просторног уређења и подносилац иницијативе за доношење Плана, односно инвеститор израде Плана у складу са Законом.

XII

Средства за израду Плана обезбјеђује подносилац иницијативе за доношење Плана, односно инвеститор израде Плана у складу са Законом.

XIII

Ова одлука ступа на снагу осмог дана од дана објављивања у „Службеном гласнику Републике Српске”.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ОДЛУКЕ О ИЗРАДИ ЗОНИНГ ПЛАНА ПОДРУЧЈА ПОСЕБНЕ НАМЈЕНЕ „СЕМБЕРСКЕ АДЕ“, ПО СКРАЋЕНОМ ПОСТУПКУ**

**I УСТАВНИ ОСНОВ**

Уставни основ за доношење ове одлуке садржан је у члану 70. став 1. тачка 3. Устава Републике Српске, према коме Народна скупштина доноси план развоја, просторни план, буџет и завршни рачун и у члану 177. став 2. Пословника Народне скупштине Републике Српске („Службени гласник Републике Српске“, број 66/20), којим је прописано да Народна скупштина доноси, између осталог и одлуке.

Чланом 38. став 1. и чланом 40. став 1. Закона о уређењу простора и грађењу („Службени гласник Републике Српске“, број 40/13, 2/15 – Одлука Уставног суда Републике Српске, број 106/15, 3/16, 104/18 – Одлука Уставног суда Републике Српске и 84/19) прописује се да Народна скупштина Републике Српске, између осталог, доноси спроведбене документе просторног уређења за подручје за које је Влада прогласила општи интерес и Одлуку о изради, односно измјени или допуни документа просторног уређења.

Чланом 51. став 2. Закона о уређењу простора и грађењу прописано је да се зонинг план подручја посебне намјене Републике Српске за изградњу комплексних инфраструктурних, индустријских и сличних објеката за које је утврђен општи интерес израђује и доноси по скраћеном поступку на основу одлуке Народне скупштине Републике Српске, на начин прописан Правилником о изради и доношењу докумената просторног уређења по скраћеном поступку („Службени гласник Републике Српске“, број 69/13).

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.02/020-1062/25 од 2. априла 2025. године, уставни основ за доношење ове одлуке садржан је у члану 70. став 1. тачка 3. Устава Републике Српске, према којем Народна скупштина доноси план развоја, просторни план, буџет и завршни рачун и у члану 177. став 2. Пословника Народне скупштине Републике Српске („Службени гласник Републике Српске“, број 66/20), којим је прописано да Народна скупштина доноси, између осталог, и одлуке. Чланом 38. став 1. и чланом 40. став 1. Закона о уређењу простора и грађењу („Службени гласник Републике Српске“, број 40/13, 2/15 – Одлука Уставног суда Републике Српске, број 106/15, 3/16, 104/18 – Одлука Уставног суда Републике Српске и 84/19) прописује се да Народна скупштина Републике Српске, између осталог, доноси спроведбене документе просторног уређења за подручје за које је Влада прогласила општи интерес и Одлуку о изради, односно измјени или допуни документа просторног уређења, а чланом 51. став 2. Закона о уређењу простора и грађењу прописано је да се зонинг план подручја посебне намјене Републике Српске за изградњу комплексних инфраструктурних, индустријских и сличних објеката за које је утврђен општи интерес израђује и доноси по скраћеном поступку на основу одлуке Народне скупштине Републике Српске, на начин прописан Правилником о изради и доношењу докумената просторног уређења по скраћеном поступку („Службени гласник Републике Српске“, број 69/13).

Овом одлуком прописује се израда Зонинг плана подручја посебне намјене „Семберске аде“, по скраћеном поступку, те да се Зонинг план подручја посебне намјене „Семберске аде“, по скраћеном поступку, доноси за плански период од десет година, у складу са Законом о уређењу простора и грађењу.

Обрађивач је у складу са чланом 44. Правила за израду закона и других прописа Републике Српске („Службени гласник Републике Српске“, број 24/14), навео разлоге за доношење ове одлуке. С тим у вези, у образложењу разлога за доношење наводи се да је Министарство трговине и туризма доставило Министарству за просторно уређење, грађевинарство и екологију Иницијативу, на основу претходно поднесене иницијативе „Октан промета“ д. о. о. Бијељина, којом је затражило покретање поступка израде Зонинг плана подручја посебне намјене „Семберске аде“. Имајући у виду наведену иницијативу, те да је највишим стратешким документом просторног уређења Републике Српске, тј. измјенама и допунама Просторног плана Републике Српске, који је донесен на основу Одлуке о усвајању Приједлога измјена и допуна Просторног плана Републике Српске („Службени гласник Републике Српске”, број 15/15) предметно географско подручје за који се тражи доношење Плана дефинисано као подручје које се налази у Зворничко-бијељинској туристичкој зони, односно Семберијско туристичком подручју 2. ранга, приступило се доношењу ове одлуке.

Овај секретаријат је у складу са својим надлежностима у поступку консултација са обрађивачем указао на јасније и прецизније дефинисање појединих одредаба. Обрађивач је примједбе уважио и уградио у текст ове одлуке.

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач Одлуке о изради Плана утврдио је да је Одлука од интереса за јавност. Текст Одлуке је објављен на интернет страници Министарства, са роком од 15 дана ради достављања приједлога и сугестија за одређена планска рјешења на земљишту, објекту или објектима у њиховом власништву. На текст Одлуке није било примједаба и сугестија достављених овим путем.

Имајући у виду да постоји правни основ за доношење ове одлуке, да је Одлука усаглашена са Законом, правним системом Републике Српске и Правилима за израду закона и других прописа, мишљење је Републичког секретаријата за законодавство да се Приједлог одлуке о изради Зонинг плана подручја посебне намјене „Семберске Аде“, по скраћеном поступку може упутити Влади Републике Српске на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број 17.03-020-1076/25 од 31.03.2025. године након увида у прописе Европске уније и анализе Приједлога одлуке о изради Зонинг плана подручја посебне намјене „Семберске аде“, утврђено је да нису установљени обавезујући секундарни извори права који се односе на предметну материју одлуке. Због тега у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ОДЛУКЕ**

Министарство трговине и туризма је доставило дописе бр. 14-07-25-81/24 од 20. маја 2024. године, бр. 14-07-325-81-1/24 од 25. новембра 2024. године и бр. 14-07-325-81-2/24 од 13. децембра 2024. године којима је поднијело иницијативу, односно затражило покретање поступка израде Зонинг плана подручја посебне намјене „Семберске аде“ из разлога што се изградњом Туристичко-рекреационог центра „Семберске аде“, на подручју напуштене шљункаре у близини ријеке Дрине на територији Града Бијељина, утиче на развој и унапређење туризма Републике Српске, а што је у складу са просторним и стратешким актима из области туризма. Иницијатива је достављена на основу претходно поднесене иницијативе „Октан промет“ д. о. о. Бијељина бр. 24/24 од 16. априла 2024. године упућене Министарству трговине и туризма.

Из садржаја поднесене иницијативе и достављених прилога, утврђено је да предметно географско подручје за који се тражи доношење Плана представља подручје које се налази у Зворничко-бијељинској туристичкој зони, односно Семберијско туристичком подручју 2. ранга, а што је утврђено Измјенама и допунама Просторног плана Републике Српске до 2025. године („Службени гласник Републике Српске“, број 15/15) и Стратегијом развоја туризма за период 2021–2027. године, те да је наведеним стратешким документима утврђено да се у Зворничко-бијељинској туристичкој зони као кључна дестинација издваја Бијељина са развијеном градским, бањским и вјерским видом туризма. У овој зони, издвојено је и дринско туристичко подручје предвиђено за развој туризма (Ријека Дрина).

На предметном подручју планирана је изградња садржаја којима ће се обезбиједити могућност одвијања туризма на води (уређено језеро за купање, плаже уз језеро, спортски риболов), организовање прослава и научноистраживачки туризам ( школе у природи ученика основних и средњих школа, теренске екскурзије студената и сл.). Предвиђена је изградња: шеталишта, игралишта за дјецу, игралишта за одбојку на пијеску, кајак, спортски риболов, купалишта за дјецу и одрасле, конгресни туризам, бунгалова за смјештај, хотела, ресторана и др.

Сходно претходно утврђеним чињеницама, подручје „Семберске аде“ представља дио стратешким документима препознатог подручја за развој туризма од републичког значаја, те да је законом утврђен основ за доношење спроведбеног документа просторног уређења Републике – зонинг план подручја посебне намјене, а у сврху оптималног начин искориштавања његовог препознатог туристичког потенцијала који ће допринијети економском развоју Града Бијељине и Републике Српске, приступило се изради ове одлуке.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Тачком I прописује се да се доноси Одлука о изради Зонинг плана подручја посебне намјене „Семберске аде“, по скраћеном поступку.

Тачком II утврђује се плански период од десет година на који се доноси Зонинг план подручја посебне намјене.

Тачком III дефинише се обухват Зонинг плана подручја посебне намјене и његову површину. Он обухвата подручје које чини земљиште означено као к. ч. бр. 2548/1, 2560/3, 2561/1, 2561/2, 2561/3, 2567/1 и дио 2989 к. о. Дворови на територији Града Бијељина. Подручје обухваћено Планом је површине око 46 ha.

Тачком IV одређују се смјернице које носилац израде Зонинг плана подручја посебне намјене треба примјењивати и поштовати приликом његове израде. Смјернице се односе на поштовање одговарајућих одредаба из посебних области релевантних за планирање и уређење простора и заштите животне средине.

Тачком V прописује се садржај Зонинг плана подручја посебне намјене. Садржај плана треба бити израђен у складу са одредбама Закона о уређењу простора и грађењу („Службени гласник Републике Српске”, бр. 40/13, 106/15 и 3/16) и Правилником о начину израде, садржају и формирању докумената просторног уређења („Службени гласник Републике Српске”, број 69/13).

Тачком VI утврђује се ко су учесници у поступку израде Зонинг плана подручја посебне намјене, односно ко је носилац израде плана и носилац припреме плана. Наиме, носилац припреме плана је Министарство за просторно уређење, грађевинарство и екологију, а носилац израде треба бити правно лице овлашћено за израду докумената просторног уређења изабрано од подносиоца иницијативе у складу са прописима о јавним набавкама.

Тачком VII дефинишу се поступци које је потребно спровести и временски рокови које је потребно испоштовати у вези са стављањем Нацрта зонинг плана подручја посебне намјене на јавни увид. Такође, прописује се начин информисања јавности, те начин излагања Нацрта зонинг плана подручја посебне намјене – мјесто, почетак и трајање јавног увида.

Тачком VIII прописује се обавеза утврђивања Приједлога зонинг плана подручја посебне намјене на основу прибављеног става носиоца израде према примједбама, приједлозима и мишљењима на Нацрт плана.

Тачком IX утврђује се да Зонинг план подручја посебне намјене доноси Народна скупштина Републике Српске, као и да се Одлука о доношењу плана објављује у „Службеном гласнику Републике Српске”.

Тачком X утврђује се обавеза прибављања мишљења на приједлоге планских рјешења од органа и правних лица, те се оставља временски рок од седам дана за достављање мишљења.

Тачком XI утврђује се обавеза закључивања уговора о изради Зонинг плана подручја посебне намјене између носиоца припреме, правног лице овлашћеног за израду докумената просторног уређења и подносиоца иницијативе за доношење, чиме ће се дефинисати њихова међусобна права и обавезе.

Тачком XII утврђује се начин финансирања израде Зонинг плана подручја посебне намјене. Средства за израду Зонинг плана подручја посебне намјене обезбјеђује подносилац иницијативе, односно инвеститор израде.

Тачком XIII прописује се вријеме и начин ступања на снагу Одлуке. Одлука ступа на снагу осмог дана од дана објављивања у „Службеном гласнику Републике Српске”.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Сходно Одлуци о процјени утицаја прописа („Службени гласник републике Српске“, број 8/23), на приједлог одлуке није потребно прибављати мишљење Министарства привреде и предузетништва о процјени утицаја прописа у поступку израде прописа. Министарство привреде и предузетништва даје мишљење само на нацрте, односно приједлоге закона, те на уредбе и правилнике којима се разрађују формалности.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ОДЛУКЕ**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач Одлуке о изради Плана утврдио је да је Одлука од интереса за јавност.

Текст Одлуке је објављен на интернет страници (www.vladars.net), са роком од 15 дана ради достављања приједлога и сугестија за одређена планска рјешења на земљишту, објекту или објектима у њиховом власништву. На текст Одлуке није било примједаба и сугестија достављених овим путем.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ОДЛУКЕ**

Финансирање законом утврђених активности на припреми и изради Зонинг плана подручја посебне намјене обезбјеђује подносилац иницијативе, односно инвеститор израде.